Istanbul Aku Datang!

Istanbul Aku Datang! merupakan sebuah filem komedi romantik Malaysia 2012 diarahkan oleh Bernard Chauly dan ditulis oleh Rafidah Abdullah. Ia dibintangi oleh Lisa Surihani, Tomok dan Beto Kusyairy. Ia berkisarkan tentang Dian yang sanggup terbang ke Istanbul, Turki untuk berada dekat kepada kekasih hatinya. Filem ini ditayangkan pada 8 November 2012.

Sinopsis
Istanbul Aku Datang menceritakan tentang kehidupan seorang gadis yang penuh kesungguhan dan percaya akan takdir cintanya, Dian (Lisa Surihani) yang sanggup terbang ke Istanbul untuk berada dekat kepada kekasih hatinya, Azad (Tomok) yang juga pelajar jurusan kedoktoran di universiti di sana.

Dalam diam, niat Dian yang juga seorang penulis blog mengimpikan sebuah kebahagiaan dan keputusan yang akan mengundang seribu senyuman kepadanya, kononnya Azad akan nampak kesungguhannya dan mengambil keputusan untuk berkahwin dengannya.
Namun bagai kata pujangga dan pemahaman realistik yang kita tidak mampu mengubah takdir atau meneka apa yang sudah disuratkan kepada kita, segala impian dan objektif Dian itu semuanya tidak mengikut apa yang difikirkan. Dian bagai merentasi sebuah pengalaman berbeza yang akhirnya menemukannya pula dengan seorang lagi lelaki juga pelukis, Harris (Beto Kusyairy).
Pertemuan mereka yang awalnya memberikan ketegangan dan konflik bagaimanapun akhirnya memberikan satu keserasian. Dian tidak sedar yang kini dirinya berdepan kemelut kekasihnya, Azad yang cemburu dan Harris yang mula mencerminkan sebuah kebahagiaan. Dian keliru namun semua yang berlaku hanya mematangkannya dan memberikannya ruang untuk membuat keputusan terbaik untuk dirinya sendiri.

Pelakon

Pelakon Utama
 Lisa Surihani sebagai Dian
 Tomok sebagai Azad
 Beto Kusyairy sebagai Harris

Pelakon Pembantu
 Aizat Amdan sebagai Ijoi
 Farid Ramlee sebagai Nadim
 Mert Yavuzcan sebagai Cihan
 Gizem Erman Soysaldi sebagai Melis
 Berke Sanli sebagai Omar
 Alev Ucael sebagai Mr. Suleyman
 Sibel Gursun sebagai Mak Cihan
 Emrah Ozdemir sebagai Pengemis buta

Suara Blog Commenters
 Nur Fazura sebagai Cik Siti Wan Kuncup / Wo Aini
 Rafidah Abdullah sebagai Gingu Purple / Aku Kejam
 Akmal Mohamed sebagai Lady Gagak

Penerbitan
Istanbul Aku Datang! ditulis oleh Rafidah Abdullah dan diarahkan oleh Bernard Chauly untuk Redfilms dan Grand Brilliance. Penggambaran dijalankan di Kuala Lumpur, Malaysia dan Istanbul, Turki. Tenaga kerja filem ini termasuk Haris Hue melakukan sinematografi, Wong Hui Lynn menyediakan suntingan, manakala pemilihan pelakon dijalankan oleh Farid Ramlee.

Pelakon utama terdiri daripada Lisa Surihani, Tomok dan Beto Kusyairy, dan pelakon pembantu terdiri daripada pelakon-pelakon Turki. Aizat Amdan membuat penampilan khas dengan membawakan peranan sebagai Ijoi. Watak Dian dalam Istanbul Aku Datang! pada asalnya ditulis untuk Fazura tetapi menarik diri kerana terdapat beberapa babak yang bertentangan dengan prinsipnya, termasuk adegan berpelukan dengan pelakon lelaki. Filem ini merupakan filem cetera keempat arahan Bernard, filem kedua Lisa di bawah arahan Bernard dan filem pertama dibintangi oleh Tomok, bekas vokalis kumpulan New Boyz.

Keluaran dan sambutan
Istanbul Aku Datang! dikeluarkan pada 8 November 2012 hingga kejayaan komersial, dan berjaya meraih kutipan kasar sebanyak RM 3.58 juta. Pangkalan Data Filem Internet (IMDb) memberikan penarafan empat daripada lima bintang untuk Istanbul Aku Datang! dengan purata sebanyak 7.2/10.

Aida Sue menulis untuk laman web Wanista, mengulas bahawa Istanbul Aku Datang! ialah "filem lakonan Lisa (Surihani) yang pernah saya lihat" dan beliau turut menyatakan jalan cerita pada awalnya agak perlahan.

Anugerah dan pencalonan

Rujukan

Pautan luar
 

Filem Malaysia tahun 2012
Filem bahasa Melayu
Filem arahan Bernard Chauly